Waray-Waray News: PGMA nag-aghat pananom hin kawayan ha mga ligid han salog
Barangay Sta. Catalina, Lubao, Pampanga (PND) (6 October) -- Hi Presidente Gloria Macapagal-Arroyo nag-agda kakulop nga adlaw ha mga mulopyo hini nga first class nga bungto nga mananon hin mga kawayan ha ligid han mga salog agud makabulig pagpugong han epekto han bagbalyo han klima ngan magserbi liwat nga surok han pakabuhi.
Binisita ni Presidente an G. Paule Elementary School paghatag hin mga puruk-anan nga hinimo ha kawayan tikang ha Department of Trade and Industry.
An Lubao ngan an kaudgan nga parte han Pampanga in binabaha kon kat-uran
"Maupay nga alternatibo an mga kawayan han nagtitikaguti na nga suplay han kahoy kay mas maarakos ngan environment-friendly," an siring han Presidente ha local nga pinulungan.
Siring pa niya nga an mga kawayan in sobra pa 40 ka pilo ka environment-friendly kon itatanding ha kahoy, ika-upat la kaparte it gasto kontra hit kahoy ngan upat la ka tuig nga tikang hit pagtanom poydi na higamitan.
"Pagpadamo kita hin mga kawayan kay hira in napugong han pagtuno o pagparik han tuna," gintagan niya hin duon bisan kon iya ginsagda an Department of Education (DepEd) nga gumamit hin mga puruk-anan nga kawayan ha bug-os nga nasud.
Ginkikita han DTI an industriya han kawayan komo usa han mga nangunguna nga mga proyekto pinaagi han ira regional opertions and development group.
An DTI nanguna han pagpatuman han engineered bamboo project kanay gin-endorso han Presidente agud makabulig pagkultibar ngan pagpadamo hin kawayan igo nga makakasuplay hin mga 25 porsiento han P10-bilyones nga resikitos paghimo hin mga puruk-anan han DepEd.
Nagsiring an President nga an kawayan in nakakaamot pareho ha pagpaupay han kalibungan sugad man ha socio-economic growth.
An kawayan in ginkokonsidera nga pinakadako nga armas pag-ato han pagbalyo han klima ngan ginkikilala komo paglaum kontra han nalalangpusan na nga away han epekto han green gas.
Dugang pa, an nagdidinako nga merkado han kawayan ha bug-os nga kalibutan US$7 bilyones in dako nga oportunidad para ha rural nga mga komunidad kanay dako it kapas pagpadamo hin kawayan. (Neil D. Lopido/PIA-8) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn